Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 03.11.2011

 

S p r á v a
z kontroly  hospodárenia rozpočtovej organizácie  
Stredisko kultúry Bratislava - Nové Mesto
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Margitu Krajačovú
riaditeľku SK B-NM

november 2011

Návrh uznesenia	

Miestne zastupiteľstvo  

A. schvaľuje  

Správu z kontroly  hospodárenia rozpočtovej organizácie  
Stredisko kultúry Bratislava - Nové Mesto

B. ukladá  

1/ V spolupráci s MÚ B-NM doriešiť prefakturáciu nákladov súvisiacich s haváriou úniku TÚV v objekte Vajnorská 21 so spolumajiteľom budovy ZP – APOLLO – Dôvera.
						Zodpovední: riaditeľka SK B-NM
							           prednosta MÚ B-NM
 
						Termín: 30.6.2012

2/ Dopracovať internú smernicu o finančnej kontrole a vnútornom audite v oblasti príjmu organizácie a v súlade s ňou postupovať pri zabezpečovaní výkonu finančnej kontroly.

                                                                Zodpovedný: riaditeľka SK B-NM
 
						Termín: 31.12.2011

      a/  s pripomienkami

      b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM na   II. polrok  2011, schváleného uznesením MZ MČ B-NM č. 5/10  zo dňa 16.6.2011 a v súlade so Zásadami kontrolnej činnosti samosprávy MČ B-NM, miestny kontrolór s pracovníčkami útvaru kontroly vykonal kontrolu rozpočtovej organizácie Stredisko kultúry Bratislava - Nové Mesto.
Cieľom kontroly bolo preveriť plnenie vlastných príjmov, vyplývajúcich              z organizovania kultúrno-spoločenských podujatí, záujmovo-vzdelávacej činnosti, poskytovania priestorov a služieb na kultúrno-spoločenské aktivity v Stredisku kultúry Vajnorská 21 a v Dome kultúry Stromova 18 a príjmov z výkonov oddelenia propagácie, ako aj čerpanie nákladov súvisiacich so zabezpečením opráv a údržby   a ostatných nákladov na hlavnú činnosť SK B-NM za roky 2009 a 2010.  

S P R Á V A
z kontroly  hospodárenia rozpočtovej organizácie  
Stredisko kultúry Bratislava - Nové Mesto
_____________________________________________________________

	Miestny kontrolór mestskej časti Bratislava - Nové Mesto s pracovníčkami útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na II. polrok 2011, schváleného uznesením MZ MČ B-NM        č. 5/10 dňa 16.6.2011 a v súlade so Zásadami kontrolnej činnosti samosprávy MČ   B-NM, kontrolu hospodárenia rozpočtovej organizácie Stredisko kultúry Bratislava - Nové Mesto.
	Cieľom kontroly bolo preveriť plnenie vlastných príjmov, vyplývajúcich              z organizovania kultúrno-spoločenských podujatí, záujmovo-vzdelávacej činnosti, poskytovania priestorov a služieb na kultúrno-spoločenské aktivity v Stredisku kultúry Vajnorská 21 a v Dome kultúry Stromova 18 a príjmov z výkonov oddelenia propagácie, ako aj čerpanie nákladov súvisiacich so zabezpečením opráv a údržby   a ostatných nákladov na hlavnú činnosť SK B-NM za roky 2009 a 2010.  

Program kontroly bol zameraný na :

1. Vyhodnotenie výnosov z kultúrno - spoločenských podujatí a výnosov zo záujmovo - vzdelávacej činnosti organizovanej SK B-NM

2. Vyhodnotenie výnosov z činnosti v oblasti poskytovania priestorov a služieb na kultúrno-spoločenské aktivity a doplnkovej činnosti v oblasti reklamy a propagácie

3. Čerpanie nákladov súvisiacich s hlavnou činnosťou organizácie

	Stav na úseku činnosti kontrolovanej organizácie  bol zisťovaný  nepriamou kontrolou, t.j. štúdiom predložených dokladov, súvisiacich s predmetom kontroly.  

	Stredisko kultúry, Bratislava-Nové Mesto bolo zriadené MZ MČ B-NM dňa 20.12.1990 uznesením č.2/90. Hlavnou činnosťou uvedenej účtovnej jednotky je kultúrno-osvetová činnosť. Stredisko kultúry B-NM sa organizačne člení na oddelenie programu a dramaturgie, oddelenie ekonomicko-hospodárske, oddelenie prevádzky, údržby a správy budov, oddelenie výroby reklamy a tlače a Dom kultúry Kramáre.
	Účtovníctvo sa od 1.9.2009 vedie v mene euro. Ku dňu zavedenia eura sa zaúčtovali začiatočné stavy jednotlivých súvahových účtov prepočítané konverzným kurzom na účet 701 - Začiatočný účet súvahový v eurách a v slovenských korunách so súvzťažným zápisom na jednotlivých novootváraných súvahových účtoch v eurách. Začiatočné stavy analytických účtov hlavnej knihy v slovenských korunách sa uviedli ako informácia k začiatočným stavom v eurách. Pri prechode na euro organizácia postupovala v súlade so Zákonom č.659/2007 Z.z. a súvisiacimi vykonávacími predpismi. V priebehu celého roka 2009 vykonávala duálne zobrazovanie všetkých predpísaných účtovných a iných dokladov, lístkov na podujatia, zmlúv, cenových výmerov a interných predpisov. V predpísanom období duálneho obehu bolo klientom a návštevníkom SK B-NM umožnené platiť Slovenskou korunou a vydávanie bolo realizované v novej mene Euro. Náklady na zaokrúhľovanie účtov predstavovali 0,26 € a boli zúčtované do nákladov organizácie. Na kontrolu pravosti eurobankoviek bol zakúpený prístroj SAFESCAN 125.
	Dlhodobý majetok nakupovaný sa oceňuje obstarávacou cenou, dlhodobý majetok získaný darovaním alebo delimitáciou sa oceňuje reprodukčnou obstarávacou cenou. Dlhodobý finančný majetok a nakupované zásoby sa oceňujú obstarávacou cenou. Od roku 2008 sa uplatňuje zásada opatrnosti - prechodné zníženie hodnoty majetku sa vyjadruje vytvorením opravnej položky. Kontrolovaná účtovná jednotka nie je platiteľom dane z pridanej hodnoty. Odpisy dlhodobého nehmotného majetku a dlhodobého hmotného majetku sú stanovené tak, že sa vychádza z predpokladanej doby jeho užívania a predpokladaného priebehu jeho opotrebenia. Odpisovať sa začína odo dňa jeho zaradenia do používania podľa lineárnej metódy odpisovania podľa predpokladanej doby užívania, na ktoré je stanovená ročná odpisová sadzba. Kontrolovaná organizácia účtuje drobný dlhodobý hmotný majetok a drobný dlhodobý nehmotný majetok priamo do spotreby v súlade s Metodickým pokynom, vrátane dodatkov.
	Stredisko kultúry Bratislava-Nové Mesto zmenilo od 1.1.2010 právnu subjektivitu. Na základe uznesenia MZ MČ B-NM č.17/08 je kontrolovaná organizácia rozpočtovou organizáciou. Do uvedeného obdobia bolo SK B-NM príspevkovou organizáciou. Organizácia vydala nové vnútorné predpisy a tlačivá, týkajúce sa smerníc rozpočtovej organizácie. 
	V zmysle § 2 zákona č. 211/2000 Z.z. o slobodnom prístupe k informáciám     a o zmene a doplnení niektorých zákonov, v znení zákona č. 546/2010 Z.z. , ktorým sa dopĺňa Občiansky zákonník v znení n.p. a ktorým sa menia a dopĺňajú niektoré zákony, je kontrolovaná organizácia od 1.1.2011 povinná zverejňovať zmluvy, objednávky tovarov a služieb a faktúry na tovary a služby na svojom webovom sídle. Preverením splnenia si vyššie uvedenej povinnosti bolo zistené, že kontrolovaný subjekt  predmetné zverejňovanie zabezpečuje, t.j. na svojej webovej stránke  má zverejnené uzavreté zmluvy, vyhotovené objednávky tovarov a služieb a doručené alebo zaplatené faktúry po 1.januári 2011. Organizácia mala ku dňu 30.9.2011 zverejnených 148 zmlúv, 44 objednávok na tovary a služby a 295 faktúr na tovary     a služby. SK B-NM povinné zverejňovanie realizuje prostredníctvom modulov od firmy Trimel a k postupu zverejňovania s vymedzením zodpovedných zamestnancov bol riaditeľkou organizácie vydaný príkaz č. 4/2011.

	Rozpočet organizácie bol na rok 2009 schválený MZ MČ B-NM uznesením č.14/08. Rozpočet bol upravený uznesením č.19/08 a dvomi rozpočtovými opatreniami  starostu MČ B-NM č.21/09 a 30/09. Rozpočtovým opatrením č.21/2009 bolo povolené čerpanie zvyšných prostriedkov fondu reprodukcie vo výške    1.940,05 € na skrášlenie vchodových priestorov a galérie SK B-NM. Účet tohto bývalého fondu bol následne zrušený. Rozpočet kontrolovanej organizácie na rok 2010 bol schválený MZ MČ B-NM uznesením č.20/09. Na základe vyhodnotenia rozpočtu za predchádzajúci polrok a plánu kultúrno-výchovných a spoločenských podujatí SK B-NM riaditeľka určuje na ďalší polrok záväzné ukazovatele a limity, ktorých zmena môže byť realizovaná len so súhlasom riaditeľky.
	V zmysle Zásad hospodárenia s majetkom hl. mesta SR Bratislavy zvereným do správy MČ B-NM a s majetkom vlastným, starosta MČ B-NM dal súhlas s vyradením prebytočného a neupotrebiteľného hnuteľného majetku, určeného na vyradenie vyraďovacou komisiou SK B-NM. Kontrolovaná organizácia v súlade s uvedenými Zásadami uskutočnila prieskum záujmu o prevod prebytočného a neupotrebiteľného investičného majetku u organizácií zriadených MZ MČ B-NM. Osobný automobil Škoda Favorit bol obstaraný v roku 1993 a vyžadoval generálnu opravu, ktorá nebola rentabilná. Na stav a trhovú cenu vozidla bol vypracovaný nezávislý znalecký posudok. Pre potreby organizácie bolo vozidlo nahradené novým automobilom Dacia LOGAN. Počítače, tlačiarenská, zvuková technika a ostatné elektrospotrebiče boli značne poškodené, morálne a fyzicky zastaralé, nevhodné na ďalšie používanie. Na vyradené elektrické spotrebiče boli vypracované nezávislé odborné posudky o technickom stave. Majetok určený na vyradenie mal nulovú zostatkovú hodnotu. Celková hodnota vyradeného hmotného majetku bola      30.053,- €. Po rozhodnutí o vyradení bol postúpený likvidačnej komisii, ktorá rozhodla o jeho likvidácii. Vozidlo Škoda Favorit bolo na základe inzerátu v Zlatých stránkach odpredané záujemcovi za odhadnú cenu 297,- €.
	Na základe príkazu riaditeľky SK B-NM č.12/2009 bola v organizácii vykonaná dokladová inventarizácia záväzkov, pohľadávok, cenín, prechodných účtov aktív a pasív, pokladnice, bankových účtov, peňazí na ceste, zásob na sklade MTZ, PHM, fondov a vlastného imania a rezerv ku dňu 31.12.2009. Kontrolou uvedeného bolo zistené, že skutočný stav všetkých položiek, ktoré boli predmetom inventarizácie, súhlasí so zostatkami účtov vedených v účtovných knihách SK B-NM. Na základe príkazu riaditeľky č.08/2010 bola vykonaná fyzická a kombinovaná inventarizácia majetku účtovnej skupiny 0 v členení na majetok Magistrátu a majetok MČ B-NM zverený do správy organizácie ku dňu 31.10.2010. Skutočný stav kontrolovaných položiek, ktoré boli predmetom inventúry, súhlasili so zostatkami účtov vedených v účtovných knihách SK B-NM. Na základe príkazu starostu MČ B-NM č.07/2010 boli všetky údaje predložené na oddelenie hospodárske a finančné v požadovanom termíne. Na základe príkazu riaditeľky SK B-NM č.10/2010 bola ku dňu 31.12.2010  v kontrolovanej organizácii vykonaná fyzická a dokladová inventarizácia  s vysporiadaním rozdielov do 15.01.2011. Kontrolou vykonania uvedenej inventarizácie neboli zistené rozdiely. Skutočný stav všetkých položiek, ktoré boli predmetmi inventúry, súhlasil so zostatkami účtov vedených v účtovných knihách SK B-NM. Všetky údaje boli na základe príkazu starostu MČ B-NM č.10/2011 predložené na oddelenie hospodárske a finančné MÚ B-NM v požadovanom termíne.
	V období rokov 2009 a 2010 bola vykonávaná pravidelne kvartálne kontrola pokladne organizácie komisiou  ustanovenou riaditeľkou SK B-NM. Na základe záverov škodovej komisie SK B-NM zo dňa 31.7.2009 vo veci škodovej udalosti, zistenej v pokladni SK B-NM dňa 15.6.2009, bola v zmysle § 191, odst.3 Zákonníka práce s pokladníčkou uzatvorená dohoda o náhrade škody. Jednalo sa o odcudzenú finančnú hotovosť vo výške 430,- € a gastrolístky v počte 98 kusov v hodnote    318,50 €. Odcudzená finančná hotovosť bola jednorázovo uhradená v pokladni       SK B-NM dňa 3.8.2009 a chýbajúce gastrolístky boli vrátené do pokladne dňa 21.10.2009. 
	SK B-NM nemalo ku dňu 31.12.2009, ako i ku dňu 31.12.2010, žiadne pohľadávky voči odberateľom.

k bodu 1/

	Rozpočet SK B-NM pre rok 2009 bol schválený uznesením MZ MČ B-NM      č. 14/08 dňa 16.12.2008 a upravený uznesením MZ MČ B-NM č. 19/08 dňa 20.10.2009. Preverovaná organizácia svojimi celkovými výnosmi z hlavnej činnosti vo výške 587.015,- € prekročila náklady a vytvorila zisk po zdanení vo výške 3.549,- €.
	Celkové príjmy z vlastnej činnosti boli v danom roku dosiahnuté vo výške 159.570,- €, čo bolo oproti roku 2008 zvýšenie o 12.594,- €. Tvorili ich príjmy zo vstupného z kultúrno-spoločenských podujatí, z podujatí konaných na základe uzatvorených zmlúv, z prenájmu nebytových priestorov, kurzovné a príjmy oddelenia propagácie. 
	V roku 2009 SK B-NM v priestoroch na Vajnorskej ul. a v Dome kultúry na Stromovej ul. zorganizovalo  spolu 408 kultúrno - spoločenských podujatí, na ktorých sa zúčastnilo 53 814 účastníkov. Boli zorganizované rôzne koncerty, divadelné predstavenia pre deti a mládež, literárno-hudobné večery, rôzne akcie pre dôchodcov, výstavy profesionálov i amatérov, výmenné stretnutia zberateľov, rôzne vystúpenia súborov, zvykoslovné pásma, tanečné podujatia v rámci Kultúrneho  leta, súťaže a festivaly. V rámci klubovej činnosti boli realizované v priestoroch SK a DK Kramáre  stretnutia záujemcov o zdravý spôsob stravovania /1x mesačne/, Sahadža joga  /1x týždenne/, Včelársky spolok, Klub priateľov opery, Liga proti rakovine Venuša. Na uvedených stretnutiach, ktorých bolo spolu 105, sa stretlo 6 989 účastníkov.  V SK bolo zorganizovaných 19 výmenných stretnutí zberateľov, pričom   v danom roku sa prvýkrát konalo aj medzinárodné stretnutie chovateľov exotických zvierat Exotika Pressburg.  
	Preverením bolo zistené, že príjmy za uskutočnené kultúrno - spoločenské podujatia  boli za uvedený rok dosiahnuté  vo výške 93.958,- €.	
	V oblasti záujmovo - vzdelávacej činnosti SK B-NM v r. 2009 zorganizovalo spolu 63 kurzov a krúžkov, ktoré navštívilo 689 poslucháčov. Jednalo sa o :
- jazykové kurzy /AJ,NJ,TJ/ - 15 kurzov a 143 účastníkov,
- praktické kurzy /strihy a šitie/ - 5 kurzov a 30 účastníkov,
- výtvarné kurzy /keramika deti, dospelí, výtvarné techniky/ - 24 kurzov a 239 účastníkov,
- pohybové kurzy /Pilates, joga, orientálne tance, cvičenie s deťmi/ - 17 kurzov a 266 účastníkov,
- 1 kurz moderovania a komunikácie - 7 účastníkov,
- 1 kurz tvorivého písania - 4 účastníci 
	Kontrolou bolo zistené, že príjmy u kurzovej činnosti boli za obdobie roku 2009 dosiahnuté vo výške 37.274,- €. 
	Na základe predloženého návrhu, MZ MČ B-NM na svojom zasadnutí dňa 16.6.2009 v zmysle § 15 ods. 2 písm.ch/ zákona č. 377/1990 Zb. o hl. m. SR Bratislavy v znení n.p., uznesením č. 17/08  schválilo dodatok č. 5 k Zriaďovacej listine SK B-NM, schválenej dňa 20.12.1990, ktorým sa zmenil spôsob hospodárenia organizácie z príspevkovej na rozpočtovú organizáciu s účinnosťou od 1.1.2010.      V súvislosti s uvedenou zmenou má organizácia vypracovanú Smernicu o vedení účtovníctva a Smernicu o obehu účtovných dokladov. 
	Rozpočet SK B-NM pre rok 2010 bol schválený uznesením MZ MČ B-NM      č. 20/08 dňa 15.12.2009. Celkové bežné príjmy boli v danom roku dosiahnuté vo výške 157.665,01 € oproti plánovanému rozpočtu v objeme 150.000,- €, čo predstavuje 105,11%-né plnenie. Príjmy z predaja výrobkov a služieb /223/ tvorili príjmy zo vstupného z kultúrno-spoločenských podujatí, z podujatí konaných na základe uzatvorených zmlúv, kurzovné a príjmy oddelenia propagácie v objeme 127.991,72 €. 
	V roku 2010 kontrolovaná organizácia v priestoroch na Vajnorskej ul.              a v Dome kultúry na Stromovej ul. zorganizovala  spolu 410 kultúrno - spoločenských podujatí, na ktorých sa zúčastnilo 55 649 účastníkov. V rámci zabezpečenia kultúrno - spoločenských podujatí  bolo v danom roku o.i.  zorganizovaných v spolupráci so       ZŠ s MŠ v našej mestskej časti 56 podujatí pre žiakov I. a II. stupňa, ako napr. Miss a Boy 2010, fašiangový karneval, tvorivé dielne - výroba darčekov, kaleidoskopy vedomostí, 10 bábkových predstavení, 11 výchovných koncertov a i. V oblasti výstavnej činnosti boli v galérii usporiadané výstavy profesionálov a amatérov. Na 47.ročníku výstavy výtvarnej tvorby neprofesionálnych výtvarníkov sa zúčastnilo až 54  autorov. Celkovo bolo zorganizovaných 19 výstav.
	Kontrolou bolo zistené, že v oblasti kultúrno - spoločenskej činnosti boli za rok 2010 dosiahnuté príjmy vo výške 88.270,- €. Z predložených materiálov vyplýva, že na pokles príjmov oproti roku 2009  sa podielalo odvolanie viacerých akcií z dôvodu konania volieb do NR SR a samosprávy v priestoroch SK B-NM.
	V oblasti záujmovo - vzdelávacej činnosti SK B-NM v r.2010 zorganizovalo spolu 55 kurzov a krúžkov so zameraním ako v roku 2009, ktoré navštívilo 670 poslucháčov a dosiahnuté príjmy predstavovali čiastku 33.686,- €. Oproti roku 2009 došlo k  poklesu príjmov o 3.598,- €, t.j. o 9,65 %. 
	Kontrolou predložených dokladov bolo zistené, že za účelom organizovania kultúrno - spoločenského, záujmovo - vzdelávacieho podujatia v priestoroch SK na Vajnorskej ul. a v DK Kramáre, kontrolovaný subjekt uzatvoril v roku 2009 - 61 zmlúv a v roku 2010 - 51 zmlúv, o ktorých je povereným zamestnancom vedená evidencia. V súvislosti s úhradou platieb za zorganizovanie podujatia neboli vykonanou kontrolou  zistené nedostatky. Náhodným výberom bolo zistené, že  platby boli realizované objednávateľom podľa dojednania v zmluve na účet organizátora, poštovou poukážkou, resp. platbou v hotovosti do pokladne SK. 
	Kontrolou fakturácie /odberateľské faktúry/ na základe vyššie uvedených zmlúv neboli zistené nedostatky. Faktúry obsahovali požadované údaje                     a fakturované čiastky boli v súlade so zmluvne dojednanými cenami.
	Kontrolou náhodne vybraných  platieb v hotovosti do pokladne SK na základe predmetných zmlúv neboli zistené nezrovnalosti. K príjmovému pokladničnému dokladu bol doložený predpis príjmu, obsahujúci údaje, súvisiace s danou finančnou operáciou /č. zmluvy, predmet príjmu, suma, platca.../. Úhrady boli realizované           v zmluvne dojednaných výškach.
	Kontrolou, zameranou na postup činnosti v oblasti výnosov zo záujmovo - vzdelávacej činnosti,  neboli zistené nedostatky. Riaditeľkou organizácie bol vydaný  cenový výmer, platný pre kurzy a krúžky, organizované v SK B-NM a DK Kramáre        v príslušnom školskom roku. Cenové výmery boli vydané v zmysle zákona č. 18/1996 Z.z. o cenách a zákona č. 659/2007 Z.z. o zavedení meny euro v SR s prihliadnutím na  rozpočet organizácie,  vyhodnotenie kurzov z predchádzajúceho obdobia a iných súvisiacich ukazovateľov. 
	Preverením spisových obalov jednotlivých kurzov, resp. krúžkov, bolo zistené, že tieto obsahovali požadované doklady, t.j. osnovu kurzu, triednu knihu, doklad       o úhrade kurzu /šek, hotovosť, prevod/, pracovné výkazy lektorov s popisom práce   a odpracovaným počtom hodín, odsúhlasených povereným zamestnancom organizácie. Na základe príkazu riaditeľky č.1/2010 boli od 1.1.2010 kurzové poplatky hradené poštovou poukážkou a cez banku. Kontrolou úhrad za kurzy neboli zistené nedostatky. Tieto boli hradené na základe prihlášky v súlade s cenovým výmerom. Preverením kalkulácie a zúčtovania jednotlivých kurzov po ich ukončení neboli zistené nezrovnalosti. Kalkulačný list vykazoval plánované a dosiahnuté náklady a príjmy jednotlivých kurzov. Zúčtovanie kurzov vychádzalo z nákladovej  časti /mzda lektora, materiálové náklady - propagácia, administratívne, nepriame náklady - paušálny podiel správnej réžie/ a príjmovej časti. Príjem z kurzovného  je závislý  od počtu prihlásených účastníkov, zľavy pri zápise v termíne a pod. 
	Na základe zistených skutočností, kontrolná skupina konštatuje, že v oblasti kultúrno - spoločenských podujatí došlo v roku 2010 oproti predchádzajúcemu roku    k miernemu poklesu príjmov z dôvodu odvolania viacerých podujatí z dôvodu konania volieb do NR SR a samosprávy. V oblasti záujmovo - vzdelávacej činnosti boli v roku 2010 dosiahnuté príjmy oproti predchádzajúcemu obdobiu nižšie    o 5.898,- €. Z pohľadu celkového plnenia príjmovej časti rozpočtu boli v sledovanom období celkové príjmy z vlastnej činnosti oproti plánovanému objemu prekročené.  

k bodu 2/
	
	Kontrolovaný subjekt poskytuje svoje priestory v SK na Vajnorskej ul. a DK Kramáre v čase mimo svojich aktivít na prenájom firmám, agentúram a rôznym spoločenským organizáciám za účelom zorganizovania kultúrno-spoločenských podujatí pre verejnosť. Jedná sa o prenájom na rôzne školenia, semináre, koncerty, výstavy, divadelné predstavenia, spoločenské podujatia a pod..
	Kontrolou vyššie uvedenej činnosti bolo zistené, že riaditeľkou organizácie boli pre poskytovanie služieb v SK a DK Kramáre vydané "Zásady" s určením cien za prenájom priestorov /sála, sála s javiskom, vestibul, galéria a i./ a s určením cien za služby /poskytnutie obrusov, upratovanie, výzdoba, ozvučenie, šatňa a i./. Ceny boli stanovené orientačne podľa poskytnutých služieb, času prenájmu a osobitného dohovoru, resp. dohodou.
	Bolo zistené, že organizácia v r. 2009 uzatvorila 71 zmlúv a v roku 2010 uzatvorila 81 zmlúv o krátkodobom nájme nebytových priestorov, o ktorých vedie evidenciu.
	Kontrolou uzatvorených zmlúv o prenájme a úhrad neboli zistené nedostatky závažnejšieho charakteru. Zmluvne dohodnuté ceny za prenájom boli uhradené nájomcom na účet prenajímateľa, poštovou poukážkou, resp. v hotovosti do pokladne prenajímateľa. V prípade nájomnej zmluvy č. 8/2009 nebol zrejmý bližší, konkrétny  účel nájmu. Preverením účtovného  dokladu /faktúra/  bolo zistené, že išlo o prenájom miesta na reklamný pútač na DK Kramáre. Na uvedenú nezrovnalosť boli poverení zamestnanci upozornení v priebehu výkonu kontroly. 
	Kontrolou fakturácie, resp. pokladničných dokladov za prenájom, neboli zistené nedostatky. Účtovné doklady obsahovali požadované údaje a boli doložené predmetnými zmluvami o nájme. 
	Kontrolnej skupine boli predložené taktiež dlhodobé zmluvy o nájme nebytových priestorov, uzatvorené s užívateľom :
- Knižnica B-NM, za účelom prenájmu nebytových priestorov  v  objekte DK Kramáre na plnenie vlastných úloh. Zmluva bola uzatvorená na dobu neurčitú od 1.1.2004.  Celková cena nájmu bola dohodnutá vo výške 74 tis. Sk, t.j. so štvrťročnou úhradou vo výške 18.500,-Sk  /614,10 €/ na účet prenajímateľa.
- MČ B-NM, MÚ B-NM, za účelom prenájmu nebytových priestorov v objekte DK Kramáre pre účely klubu dôchodcov. Zmluva bola uzatvorená na dobu neurčitú od 1.1.2004. Celková cena nájmu bola dohodnutá vo výške 100 tis. Sk, t.j. so štvrťročnou úhradou 25 tis. Sk /829,80 €/ na účet prenajímateľa.
- J. Godány - Mitshok-Godány, prenájom nebytových priestorov na prevádzkovanie bufetu v SK Vajnorská a DK Kramáre za účelom predaja občerstvenia.                   K predmetnej zmluve boli vypracované 3 dodatky. Celoročné nájomné bolo dohodnuté vo výške 664 €, splatné jednorázovo.  
- Bratislavská teplárenská a.s. /ZEZ š.p./ za účelom prenájmu nebytových priestorov na Osadnej ul. o výmere 129,4 m2 na prevádzkovanie a odborný dozor a obsluhu odovzdávajúcej stanice tepla, cez ktorú sa dodáva a reguluje tepelná energia         a TÚV do okolitých budov. Cena nájmu bola dohodnutá vo výške 268,47 € štvrťročne. 
- S. Novanská za účelom prenájmu nebytových priestorov /učebňa/ na výučbu autoškoly od 1.7.2006 na dobu neurčitú. Nájomné bolo dohodnuté vo výške 5 tis. Sk mesačne /166,- €/, s úhradou najneskôr posledný deň v mesiaci na účet prenajímateľa.
	
	V súvislosti s prechodom na euro od 1.1.2009 boli preverovanou organizáciou vypracované dodatky k predmetným zmluvám. Vykonanou kontrolou úhrad za vyššie uvedené prenájmy neboli zistené nedostatky. 
	Preverením bolo zistené, že v roku 2009 kontrolovaná organizácia dosiahla príjmy za prenájom vo výške 22.066,- € a v roku 2010 dosiahla uvedené príjmy vo výške 26.019,- €, čo je o 3.953,- € viac oproti roku 2009 aj z dôvodu konania predvolebných zhromaždení politických strán.

	V súvislosti s vyhodnotením výnosov z činnosti v oblasti reklamy a tlače boli zistené nasledovné skutočnosti :
	Hlavnou  náplňou oddelenia reklamy a tlače je výroba propagačného materiálu pre SK B-NM. V sledovanom období  predmetné oddelenie zabezpečilo propagáciu všetkých kultúrno - spoločenských akcií pre SK a DK Kramáre výrobou pozvánok, tlačív, letákov, mesačníkov a tlačovín. Ku kultúrnym podujatiam boli zhotovené transparenty umiestnené na stálych miestach /Tržnica, pri Konskej železnici, detské ihrisko Nová Doba, pred budovami SK a DK Kramáre/. V roku 2009 bolo zhotovených pre potreby SK 253 transparentov a v roku 2010 bolo zhotovených 227 transparentov. Okrem uvedenej činnosti sa pracovníci preverovaného oddelenia podieľali na inštalácii výstav, reklamných panelov k výmenným stretnutiam zberateľov, na výrobe propagačného materiálu pre MÚ B-NM /Svätojánske ohne, Otvorenie a záver Kultúrneho leta a i./, tlač mesačníka Hlas Nového mesta. Okrem tlače pre potreby SK B-NM boli v sledovanom období zhotovené aj externé zákazky pre rôzne organizácie a firmy /Knižnica N-NM, Tanečná škola Gala, Dom seniorov    a i./, ako aj tlač pozvánok a navštíveniek pre drobných podnikateľov. 
	Vykonanou kontrolou bolo zistené, že v roku 2009 boli z vyššie uvedenej činnosti dosiahnuté príjmy v objeme 6.272,- € a v roku 2010 boli dosiahnuté príjmy vo výške 6.036,- €, čo je oproti predchádzajúcemu roku menej o 236,- €.
	Preverením  účtovných dokladov, týkajúcich sa zabezpečenia služieb v oblasti tlače materiálov, neboli zistené nedostatky. Zákazky boli realizované na základe objednávky a platby za vykonané služby boli hradené na účet dodávateľa, resp. platbou v hotovosti do pokladne organizácie. K faktúram, resp. príjmovým pokladničným dokladom, bol doložený spisový obal zákazky s doložením zákazkového listu. Zákazkový list obsahoval okrem potrebných údajov o zákazníkovi aj  údaje o spotrebe materiálu, termín dodania zákazky a cenu zákazky. 
	Kontrolou, zameranou na dodržiavanie ustanovení zákona č. 502/2001 Z.z.     o finančnej kontrole a vnútornom audite v znení n.p. bolo zistené, že kontrolovaný subjekt v sledovanom období nezabezpečil výkon predbežnej finančnej kontroly        v oblasti príjmu. V zmysle  § 6, ods.1/,  cit. zákona, predbežnou finančnou kontrolou orgán verejnej správy overuje každú svoju finančnú operáciu. Podľa § 2, ods. 2/, písm. h, cit. zákona sa pod finančnou operáciou rozumie príjem alebo použitie verejných prostriedkov v hotovosti alebo bezhotovostne, právny úkon alebo iný úkon majetkovej povahy.
	Na základe vyššie uvedených skutočností, kontrolná skupina  konštatuje, že    v oblasti poskytovania priestorov a služieb boli v roku 2010 dosiahnuté oproti roku 2009 zvýšené príjmy a v oblasti reklamy a tlače nastal v roku 2010 mierny pokles príjmov oproti roku 2009. 
	V zmysle zistených nedostatkov, uvedených v texte predmetnej správy, kontrolná skupina odporúča prijať nápravné opatrenie v súvislosti s výkonom predbežnej finančnej kontroly v oblasti príjmu organizácie.  

k bodu 3/

	Celkové náklady, súvisiace s hlavnou činnosťou organizácie SK B-NM, v roku 2009 boli 583.337,- € a v roku 2010 to bolo 515.942,- €. Kontrola čerpania výdavkov organizácie  podľa jednotlivých rozpočtových položiek bola zameraná na:
- spotrebu materiálu a spotrebu energií,
- opravy a údržbu, 		
- honoráre umelcom za programy, 
- ostatné služby, súvisiace s kultúrnou činnosťou. 

Spotreba materiálu: r.2009 – 41.576 €, r.2010 – 35.578 €.
V uvedenej položke sa jedná o interiérové vybavenie, výpočtovú techniku, prevádzkové stroje, učebné pomôcky, spotreba propagácie, tonery, všeobecný spotrebný materiál, všeobecný materiál, knihy, časopisy, noviny, pracovné odevy, softwér a licencie, reprezentačné. Kontrolou účtovných dokladov, súvisiacich so spotrebou uvedeného materiálu v kontrolovaných rokoch 2009 – 2010, boli preverené doklady, súvisiace s nákupom materiálu v hotovosti prostredníctvom pokladne, ako i prostredníctvom vystavených faktúr dodávateľmi.
V roku 2009 a 2010 bol nakupovaný papier, farby, kovolisty, tonery a plátna pre Oddelenie propagácie, pohonné hmoty pre vozidlá Škoda Favorit, Peugeot Boxer, Andoria Lublin a Dacia Logan, materiál na prevádzkovanie uvedených vozidiel /oleje, čistiace prostriedky a pod./, kancelárske a čistiace potreby, materiál na výzdobu priestorov SK Vajnorská a DK Kramáre, inštalačný a železiarsky materiál, náhradné diely pre zvukový a svetelný park, servis elektrických zariadení, nákup a renovácia tonerov do tlačiarní a faxov, hlina a glazúra pre potreby kurzu keramiky a ostatné učebné pomôcky pre ostatné typy kurzov, odborné a kultúrne časopisy a denná tlač, predpísané tlačivá, náklady na reprezentáciu, najmä na občerstvenie návštevníkov pri príležitosti vernisáží, výstav a iných kultúrnych podujatí. V roku 2009 bol realizovaný nákup DHIM - stoličky, skrinky, lampa, vysávač, sušiče rúk, ohrievač ako vybavenie prevádzky, širokouhlý monitor na predpredaj lístkov, 3 ks tlačiarní, fotoaparát a kalkulačka pre potreby oddelení dramaturgie a prevádzky, prístroj na overovanie platnosti eurobankoviek, brúsiaci     a čistiaci stroj na sálu SK, audiotechnika pre zvukovú réžiu DK Kramáre, PC pre potrebu prevádzky, koberec do sobášnych priestorov a rečnícky pult pre potreby konania miestneho zastupiteľstva a ostatné príležitostné akcie. V roku 2010 bol realizovaný nákup DHIM - rebríky na prevádzku, ohrievač do pokladne, premietacie plátno, lampy a stoličky do kancelárií, dva tablety na grafické spracovanie a veľkoformátová laserová tlačiareň pre potreby oddelenia propagácie, monitor         a tlačiareň na predpredaj lístkov, na odpratávanie snehu v okolí SK Vajnorská snežná fréza, technická modernizácia zariadenia zvukového parku SK Vajnorská      a DK Kramáre, pracovné odevy pre pracovníkov prevádzky a údržby, software – rozšírený modul účtovníctva a upgrade modulu predpredaja lístkov. 

Rutinná a štandardná údržba: r.2009 – 37.252,- €, r.2010 – 21.553,- €.
V uvedenej položke sa jedná o servis výpočtovej techniky, údržbu prístrojov a strojov, údržbu budov a ladenie klavíra. Kontrolou účtovných dokladov súvisiacich s rutinnou a štandardnou údržbou v kontrolovaných rokoch 2009 - 2010 boli preverené súvisiace doklady, t.j. pokladničné doklady, ako i dodávateľské faktúry.
V roku 2009 bola v SK Vajnorská vykonaná rekonštrukcia galérie, rekonštrukcia toalety, stolárske práce v rámci letnej údržby, výškové práce na oknách, oprava parketu na sále, preklad elektrickej siete na javisku, obnovenie náteru panelov, oprava fontány vo vstupných priestoroch SK, oprava telefónnej ústredne, oprava šijacích strojov pre kurzy, odstránenie havárie vody vo vestibule, v DK Kramáre sa realizovalo bezpečnostné núdzové osvetlenie, oprava chodníka pred budovou SK Vajnorská, revízie a opravy hasiacich prístrojov, plynových zariadení, keramickej pece, javiskovej techniky a elektrických zariadení, údržba motorových vozidiel, pravidelné ladenie klavírov, servis tlačiarenského stroja a kopírovacieho stroja, brúsenie nožov a servis rezačky a oprava výpočtovej techniky pre Oddelenie propagácie, ročný servis balíka ekonomických a manažérskych programov TRIMEL, servis softwaru a správa siete, prekládka rozvodu vedenia tepla. V roku 2010 v rámci servisu počítačov repasovanie staršieho počítača, servis tlačiarenského stroja, kopírovacieho stroja, brúsenie nožov rezačky, revízia keramickej pece, oprava kopírovacieho stroja, ladenie klavírov, výmena okien za plastové v priestoroch učební a propagácie a maliarske práce, inštalovanie parkovacej zábrany pred parkoviskom SK, revízia elektrických rozvodov a zariadení, revízia javiskových ťahov, servis klimatizácie, dverí a plynového zariadenia v DK Kramáre.
Kontrolou dodržiavania príkazu riaditeľky SK B-NM – Pravidlá obehu účtovných dokladov neboli zistené nedostatky. Organizácia postupuje v súlade so zákonom č.502/2001 Z.z. o finančnej kontrole a vnútornom audite. Používa tlačivá, ako žiadanku na nákup, žiadanku na objednávku, platobný poukaz. V prípade pokladničných operácií na jednorázové výdavky v hotovosti alebo zálohy na nákup sú platobné poukazy potvrdené podpismi vedúceho EO a riaditeľky SK. Cestovné príkazy pracovníkom podpisuje riaditeľka SK. Príkazy zúčtovania pracovnej cesty podpisuje riaditeľka. Pracovníci vyslaní na pracovnú cestu predkladajú vyplnený príkaz, ako i správu z pracovnej cesty do 3 dní po návrate. Výdavky z preddavkov na výdavky prevádzkového charakteru sú vyúčtované do konca kalendárneho mesiaca podľa príkazu riaditeľky. 

Spotreba energií: r.2009 – 61.016,- €, r.2010 - 58.556,- €
V uvedenej položke sú zahrnuté energie /elektrina, teplo, plyn/, voda, poštovné, telefón. Na úspore vykurovania plynom v DK Kramáre sa prejavilo inštalovanie komínového kohúta. V roku 2009 bolo realizované odpojenie vykurovania priestorov kancelárií SK Vajnorská od rozvodov vo vlastníctve poisťovne Apollo, čím sa sprehľadnila skutočná spotreba. V súvislosti s uvedeným boli preverené dodávateľské faktúry a s nimi súvisiace platobné poukazy v náväznosti na finančnú kontrolu. 
 V súčasnosti je nedoriešená úhrada faktúry za únik teplej vody za rok 2010 v hodnote 3.402,44 €. Organizácia sa obrátila na firmu Dôvera, zdravotná poisťovňa, a.s. vo veci riešenia uvedenej problematiky. Jedná sa o zistený únik teplej vody dňa 21.1.2010 v budove Poisťovne Apollo – Dôvera na rozvodoch, ktoré sú pod budovou, na ktoré bolo napojené aj SK B-NM. V minulosti na základe ústnej dohody platilo, že časť nákladov za vodu fakturovaná Apollu bude prefakturovaná SK B-NM. Po havárií došlo k odpojeniu SK od budovy Apolla – Dôvery a SK pristúpilo k rekonštrukcii jestvujúcich rozvodov. Z uvedeného vyplýva, že SK B-NM únik vody nezapríčinilo.

Honoráre účinkujúcim umelcom: r.2009 – 37.698,- €, r.2010 – 41.011,- €
V uvedenej položke je zahrnuté zabezpečenie čajov, dychoviek, koncertov, poetických večerov, tematických večerov, výchovné akcie pre deti, kurzy, zvykoslovné a tvorivé dielne, životné jubileá, príležitostné podujatia a výmenné stretnutia zberateľov. V súvislosti s uvedeným boli preverené dodávateľské faktúry, ako i výdavkové pokladničné doklady a následne uzatvorené zmluvy s umelcami       a položka 637 004 – ubytovanie umelcov v náväznosti na zmluvy. Neboli zistené nedostatky. V niektorých prípadoch boli zmluvy s umelcami dodatočne doložené k platobným poukazom. Žiadanku na vyplatenie honoráru vypĺňa manažér, ktorý pripravuje zmluvu s umelcom. Vedúci EO podpisom potvrdí vykonanie predbežnej kontroly. Za oprávnené čerpanie prostriedkov zodpovedá manažér podujatia, čo potvrdí podpisom o vykonaní priebežnej kontroly.

Ostatné služby súvisiace s kultúrnou činnosťou vrátane honorárov účinkujúcim:         r. 2009 – 81.252,- €, r.2010 – 85.925,- €
V uvedenej položke sú zahrnuté i školenia, propagácia /Web – vkladanie materiálov, Ticket – portal, propagácia a inzercia/, všeobecné služby /polygrafické práce, fotopráce, jubilanti – kvety, jubilanti - darčeky, čistiareň, dezinfekcia, deratizácie, kominár, požiarne služby, pomocné práce, občerstvenie Silvester, resp. iné./, ochrana objektu, zmluvné poplatky /SOZA, LITA, UPC, koncesionárske poplatky, bankové poplatky/, poistenie majetku, sociálny fond, OLO, stravovanie zamestnancov. Kontrolou stravovania zamestnancov bolo zistené, že organizácia na tento účel používa stravné lístky GERDOS a ACCOR. Na základe opatrenia MPSVaR č.180/2008 a č110/2009 boli preverené prepočty stravného lístka na jedného pracovníka /pracovník, sociálny fond, 55% organizácia/. Nedostatky zistené neboli.
Kontrolou uzatvorených zmlúv boli preverené zmluvy s dodávateľmi energií a zákonné poplatky /Bratislavské vodárenská spoločnosť, Západoslovenská energetika, Slovenský plynárenský priemysel, Poisťovňa Apollo – teplo, Novbyt – teplo, Hlavné mesto Bratislava – OLO, RTVS – koncesionárske poplatky/. Na uvedené dodávateľské faktúry a zálohy nie je nutné vystavovať žiadanky ani dokladovať výberové konania. Súlad čerpania položiek s rozpočtom podľa príkazu riaditeľky kontroluje a osvedčuje podpisom vedúci oddelenia prevádzky. Kontrolou uzatvorených zmlúv súvisiacich s telekomunikačnými službami /Slovak Telecom – manažéri, vedúci oddelení, Orange – riaditeľka, T-Mobile – vedúci oddelenia prevádzky, UPC – Broadband – ved. oddelenia prevádzky/ neboli zistené nedostatky. Súlad čerpania položiek s rozpočtom podľa príkazu riaditeľky kontrolujú a osvedčujú podpisom uvedení pracovníci. Obdobne organizácia postupuje i pri dlhodobo uzatvorených zmluvách, t.j. prevádzka MÚ B-NM, čistiareň, TF – čistiarenský salón, SVD Group – pomocné práce, Slovnaft – PHM, RAVI – ochrana objektu, Allianz – poistenie majetku a motorových vozidiel, Správa budovy 372 – údržba garáž,             Ing.J.Dózsa  - požiarna ochrana, oddelenie tlače – Hrica Martin – tlačiar. Súlad čerpania položiek s rozpočtom kontroluje a osvedčuje podpisom vedúca oddelenia tlače, oddelenie dramaturgie a sekretariát – SOZA – autorské poplatky, LITA – autorské poplatky, Pálfy – kvetinárstvo, Mitschock – občerstvenie jubilanti, Ticketportal SK – predpredaj lístkov, Fotocentrum – fotopráce, Štokinger Ľubomír – správa Web stránky, Meszároš Ladislav – výlep plagátov, predplatné noviny, KAM v Bratislave – propagácie. Uvedené dlhodobé zmluvy kontrolujú a osvedčujú zodpovední manažéri a pracovníci.
Na základe zákona č.502/2001 Z.z. o finančnej kontrole a vnútornom audite  v súlade s rozpočtom SK B-NM na rok 2009 i 2010 boli uskutočnené výberové konania  na dodávateľov tovarov a služieb. Návrh na výber predkladali pracovníci, zodpovední za čerpanie rozpočtovej položky v súlade s príkazom riaditeľky. O výbere rozhodla vymenovaná komisia. Boli vybrané firmy Ing. Ján Marko, Prodance, spol.     s r.o, Media Tech, spol. s r.o, ISTROS, spol. s r.o., Multimex – Produkt, spol. s r.o., Zamonta Bratislava, SEDIS, Ing. Ján Vicena, SOUND IMAGG. Zostávajúci dodávatelia poskytujú organizácii nevyhnutné služby v rámci záručnej lehoty a dlhodobo. Organizácia má vypracovanú Smernicu na obstarávanie tovarov, služieb a prác k uplatňovaniu metód a postupov verejného obstarávania.
Od 1.4.2011 funguje v organizácii elektronická objednávková kniha na ekonomickom oddelení. Na základe riadne vyplnenej žiadanky na objednávku si pracovník vyplní za prítomnosti pracovníka EO elektronický formulár. Ak je objednávka vyššia ako 1.000,- €, pracovník EO zabezpečí na oddelení propagácie jej  zverejnenie na web stránke organizácie. Tento postup platí dočasne na základe opatrenia vlády SR, ktorým sa pre samosprávu stanovil limit zverejnenia. Zodpovedný manažér alebo vedúci, ktorý pripraví zmluvu, túto zapisuje do knihy zmlúv /nájomné, s umelcami, hospodárske/. V prípade zverejnenia zmluvy s fyzickou osobou je zodpovedný manažér na základe zákona o ochrane osobných údajov povinný vybieliť adresu a rodné číslo. Kópie všetkých zmlúv sú odovzdávané na oddelenie propagácie ku skenovaniu. Pracovník EO kontroluje súhlas náležitostí v knihe zmlúv, skeny pripojí a dá na zverejnenie na web stránku organizácie. 
	Na základe vyššie uvedeného a jednotlivých zistení kontrolná skupina odporúča prijať opatrenie na nápravu, to je doriešiť so zdravotnou poisťovňou Appolo – Dôvera prefaktúrované náklady za TÚV v SK B-NM.

Celkový záver:

	Z vykonanej kontroly rozpočtovej organizácie Stredisko kultúry Bratislava – Nové Mesto vyplýva, že v súvislosti s vykonávanými činnosťami na preverovaných úsekoch činnosti boli zistené nedostatky ku ktorým sa vyjadrila riaditeľka organizácie a z predmetnej kontroly bol vypracovaný protokol. K zisteným nedostatkom predložila riaditeľka organizácie návrh nápravných opatrení ktoré sú premietnuté v návrhu uznesenia k predkladanej správy.
Zistené nedostatky ktoré mali charakter menšej závažnosti boli odstraňované v priebehu výkonu kontroly.
Finančné hospodárenie kontrolovanej organizácie za obdobie rokov 2009 – 2010 súviselo so zabezpečovaním kultúrnych služieb v MČ B-NM, čerpanie príjmov a výdajov bolo v súlade so schváleným rozpočtom, resp. prijatými rozpočtovými opatreniami.
	Kontrolná skupina záverom hodnotí prístup poverených zamestnancov kontrolovaného subjektu k plneniu si svojich pracovných úloh ako zodpovedný a na požadovanej úrovni.